Catalanismo (lingüistica)

Un **catalanismo** ye una presencia d'un elemento u caracter lingüistico catalán en atra luenga on esto no se trobaba orichinalment. Os catalanismos gosan presentar-sen on i ha habiu contacto con chent que charraba catalán.

## Catalanismos en aragonés

En o caso de l'aragonés os catalanismos son difícils d'evaluar porque l'aragonés por vecindat y común orichen comparte isoglosas con o catalán y o desconoiximiento en profundidat d'estas dos luengas por parte d'a filolochía tradicional espanyola ha feito que a sobén se considerase catalanismo en aragonés lo que no fuese igual que o castellano. Puet estar o caso de palabras que en aragonés acaban en *-ella* en cuenta de *-iella*, (corbella), que no se remontan a lo sufixo latín -ELLU sino a -ICULU.

Catalanismos probables en aragonés son *espolsar* (d'o catalán *pols*), y o pasau perfecto perifrastico propio de l'aragonés oriental.

O dialecto ribagorzano tien muitos catalanismos. O caso d'o seseyo en benasqués puet estar un catalanismo fonetico. No tot o que ye común con o catalán y no se troba en variants occidentals d'aragonés ye un catalanismo, (*a sobén*, *encara*, *res*, etc...), pus muitos d'estos rasgos comuns se troban en puestos on se parla aragonés luent d'a muga lingüistica u en textos medievals tan luent como Navarra. En a creyación de l'aragonés común en os anyos 70-80 s'han ignorau bel uns d'estos rasgos (por eixemplo prenendo *cosa* y no *res*) en parte porque se teneba mayor conoixencia y contacto con variants occidentals de l'aragonés (cheso, ansotano) u centro-occidentals (tensino).

Un feito fonetico problematico a la ora de considerar catalanismo u caracter antigament mes estendillau en aragonés ye a evolución d'as consonants u grupos consonanticos -TY-, CE, CI, e -D finals, que d'alcuerdo con a fonetica catalana se converten en *-u*:

* *PRETIU* > preu.
* *HERETIU* > ereu.
* *PEDE*-*M* > peu.
* *SEDE*-*M* > seu.
* *PRODE* > prou.

En aragonés se documentan bien as palabras "prou"/"pro", "preu"/"pré", "seu" (en aragonés medieval tamién "sied"), "peu" (en aragonés occidental "piet"), "frau", "lombriu", etc... Tradicionalment s'han considerau catalanismos u occitanismos, pero o numero ye tan gran y son palabras tan luent d'a muga lingüistica pa dudar-lo. Relacionadas tamién con este tipo de fenomenos foneticos tenemos as palabras locals *ragón* ("razón") y a palabra benasquesa *ragoná* ("charrar").

A conchugación incoativa de verbos acabaus en -ir no ye un catalanismo, ye un feito antigo que se remonta a lo latín vulgar y que d'antes estió muito común en aragonés, como encara en ye en muitas luengas latinas.

## Catalanismos en castellano
Un caso curioso ye *faena*, derivau d'o latín FACENDA, a lo tiempo que ixa mesma palabra da en castellano *hacienda* y ha plegau ta o catalán como *hisenda*.

En o castellano d'o Baixo Aragón y d'as comarcas churras bi ha catalanismos, que en bels casos como o seseyo de bellas parlas churras podioron estar catalanismos usuals en l'aragonés que se charraba antes d'o castellano.

En o dialecto murciano bi ha muitos catalanismos, y dende o murciano plegan ta l'andaluz oriental.

## Referencias

## Bibliografía
* Carlo Tagliavini: *Origenes de las lenguas neolatinas*. Fondo de Cultura Economica. 1973.
* Fernández González, J.R.: *Gramática histórica provenzal*. Universidat d'Oviedo, 1985.
* Germán Colón: *El español y el catalán, juntos y en contraste* Editorial Ariel, 1989.
* Rafael Lapesa: *[[Historia de la lengua española]]*. Editorial Gredos. (1981).
* Heinrich Lausberg: *Lingüística románica*, tomo de *Fonetica*. Editorial Gredos. (1993).
* Chabier Lozano Sierra, *[[Aspectos Lingüisticos de Tella. Aragonés de Sobrarbe (Huesca)]]*. Gara d'Edizions - Prensas Universitarias de Zaragoza - Institución Fernando el Católico. 2010
* Chabier Tomás Arias, *[[El aragonés del Biello Sobrarbe]]*. Instituto de Estudios Altoaragoneses (1999).
* J.A. Saura: *[[Elementos de fonética y morfosintaxis benasquesas]]*, Zaragoza, Gara d'Edizions-Institución Fernando el Católico (2003).